Je Richars, sires de Abbans, fais savoir à touz... que dou fié que Hugues, sires de Rens, tenoit de mons. Thiebaut de Nuefchastel, et messires Thiebaut le tenoit de mons. Marcel de Malley, et lidiz Marchel le tenoit de moy, que j’ai vendu adit Marchel la moitié doudit fié, qui estoit moie et de ma demenure, dou priz de laquel vendue je me tieng pour bien paiez entierement, et li promet garantir ladite vendue loiament contre toutes genz. Et messires Guillaumes, mes freres, ha recoignu par devant moy que il ha vendu à devantdit Marchel l’autre moitié doudit fié que il tenoit de moi, et je lous ladite vendue... En tesmoignaige de verité, je, pour la vandue que je hai faite adit mons. Marchel et par le lous de moi de la vandue que lidiz Guillaumes, mes freres, a faite et recoignu par devant moi adit mons. Marchel, hai fait metre en ces presentes lettres le sael de la court de Bessençon. Ce fut fait en l’an de grace qui corroit per mil et CC et sesante quatre, ou mois de octembre.